   อาหารเช้าที่หลวงพระบาง เป็นที่นิยมมาก แต่เท่าที่ทราบคือ เฝอเป็นอาหารจากเวียดนาม แต่พอมาที่หลวงพระบางจะเจอร้านเฝอเยอะมากๆ คงอารมณ์เปรียบประหนึ่งร้านขายขนมจีนน้ำเงี้ยวที่เชียงใหม่ หรือก๋วยเตี๋ยวน้ำเงี้ยวที่เชียงรายประนั้น  
   เฝอก็คือก๋วยเตี๋ยวน้ำใสบ้านเรานิแร่ะคะ มีทั้งเส้นเล็ก และเส้นใหญ่ แต่เส้นใหญ่จะเหมือนเส้นใหญ่ของทางเชียงรายที่ตัดเป็นเส้นเล็กๆ ส่วนเส้นเล็กเค้าจะใช้เส้นแห้งที่มัดเตรียมไว้เป็นมัดๆ ไว้อยู่แล้วเวลาลวกแล้วเส้นจะสีขุ่น ซึ่งต่างจากของไทยเรานิดหนึ่งคือไทยเราใช้เส้นเล็กที่เป็นเส้นอ่อนๆ เวลาลวงเสร็จจะใสๆ เฝอมีทั้งแบบหมูและเนื้อให้เลือก ตอบโจทย์ทั้งคนชอบหมูและเนื้อได้เป็นอย่างดี
   เจอร้านนี้ในวงในแอบตกใจเล็กน้อย เพราะทริปนี้ได้กะว่าจะเอามารีวิว แต่เจอก็แอบดีใจ ที่รู้ว่าต้องเป็นร้านเดียวกันเพราะจานผัก ไปทานเฝอแต่ละร้านจานผักสดจะไม่เหมือนกันเลยสักร้าน ยกเว้นในตลาด ซื้อจะเป็นจานผักใหญ่ๆ ตรงกลางโต๊ะ   ที่ร้านนี้เป็นเหมือนห้องแถวริมถนน ซึ่งคนเยอะมาก มีบริการห้องน้ำหลายห้องและสะอาดด้วย มีโต๊ะไม้สักใหญ่ๆ อยู่ร้านเยอะเลยค่ะ บริการก็รวดเร็วมาก บริการน้ำดื่มเป็นชาร้อนค่ะ แต่เสียใจตรงไม่ได้ตั้งใจถ่ายรูปมาเลยเก็บได้นิดๆ หน่อยๆ ที่สำคัญไม่สนใจชื่อร้านด้วย 
   จากการชิมเฝอมาหลายมื้อจากหลากหลายที่ ร้านนี้ถือว่า Ok สุด ทั้งหมูและเนื้อให้เครื่องคับถ้วยจริงๆ ส่วนตัวสั่งแบบหมูจะมีทั้งหมูสดและหมูกรอบ หมูยอ และที่สำคัญทุกชามเสิร์ฟผักสดให้ ในจานผักสด จะมีต้นหอม ถั่วฝักยาว ผักน้ำหรือ Water Gress ซึ่งส่วนตัวชอบผักน้ำมากๆๆๆ มาที่หลวงพระบางจะมีขายเยอะมากเลยค่ะ  และด้านในจะมีถ้วยเล็กย่อยๆ อีก 2 ถ้วย คือ ถ้วยงอกกับมะนาว และคล้ายๆ น้ำจิ้มอะไรสักอย่างรสชาติหวานๆ เหมือนถั่ว โดยรวมคือประหลาดๆ ไม่คุ้นชินเลยค่ะ ส่วนตัวลองผสมกับเฝอไป 1 คำถ้วน หลังจากนั้นวางมือจากน้ำจิ้มถ้วยนั้นเลยค่ะ
   ส่วนราคาถ้าจำไม่ผิดน่าจะอยู่ที่ราวๆ 15พันกีบ หรือ 15,000 กีบ ก็ตกอยู่ราวๆ 70 บาท ตอนแรกที่เห็นชามแอบตกใจ ชามใหญ่เหมือนโถใส่ข้าวที่บ้านเลย แต่ทุกคนทานหมดเกลี้ยงเลย 
   ตอนไปที่ร้านนี้คือเป็นการทานเฝอเป็นมื้อแรกในการทานเฝอคือแอบตกใจเครื่องปรุงเล็กน้อยค่ะ นอกจากจะมีถั่วๆ ที่เสิร์ฟมาพร้อมผักแล้ว บนโต๊ะจะมีเครื่องปรุงต่างๆ เช่น น้ำตาล น้ำปลา ซอสแม็คกี้ ซอสพริก ผงชูรส ตังฉ่าย พริกผัด กะปิ พริกป่น พริกไทย พริกขี้หนูสด อันนี้คือเท่าที่จำได้นะคะ และมีผักดองค่ะ ในผักดองก็จะเป็นผักกาดดอง หน่อไม้ดอง และหอมแดงดอง สะพรึ่งมากค่ะ  เห็นเจ้าถิ่นเค้าปรุงเฝอกันอย่างสนุกสนาน ใส่ทั้งน้ำจิ้มถั่วๆ ผักดอง ผงชูรส ซอสแม็คกี้ กะปิ ซอสพริก มะนาวแล้ว สะพรึงจริงๆ ค่ะ ส่วนตัวมิกล้าปรุงตามที่เค้าแนะนำนะคะ ทานธรรมดานิแร่ะค่ะได้รสชาติสุดๆา หากใครไปก็แนะนำให้ลองสักครั้งนะคะ แล้วมาแชร์ประสบการณ์กันค่ะ